A magyar nemzethez
Nem Spanyolország, mely fénylett a multba, 
sem Anglia, a hős, mely rengeteg 
árút tetéz partján, s dús, rettegett, 
sem Franciaország, mely elborulva

tébolyda-zajjal víja az Eget,
sem Amerika, a sivár, a durva,
sem Németország, mely csak szókba fúl ma-
hőst egy sem ad, akit hír emleget.

Magyar! Te mentsd meg őket, kik hörögnek, 
hulljon le lánc és béklyó-garmada, 
légy a világ élesztő harmata!

Szárazföldön légy mása a görögnek, 
ki Szalamisz szikláin nem törött meg, 
te légy, te a győzhetetlen Armada.
Versek
Szonettek